ગૂરીડર ગૂગલ બુક્સને સરળ રીતે શોધવા, વાંચવા અને ડાઊનલોડ કરવાની ડેસ્કટોપ એપ્લીકેશન છે. આ સગવડ ગૂગલના ઈ-પુસ્તકોને ખૂબ સુંદર રીતે ગોઠવીને દર્શાવે છે, અને વાંચન માટે એક ખૂબ સરસ ઈન્ટરફેસ આપે છે. ગૂગલ બુક્સના ઈ-પુસ્તકો શોધી શકાય ને વાંચી શકાય, તથા પુસ્તકની જેમ જ પાના ફેરવી શકવાની સગવડ તથા ઝડપી ડાઊનલોડ આ નાનકડા સોફ્ટવેરની ખાસીયત છે. પુસ્તકોને પી ડી એફ ફોર્મેટમાં ડાઊનલોડ કરી સાચવી શકાય તેવી સગવડ પણ અહીં છે, જો કે એ જરૂરી રકમ ($19.95) ભરીને ખરીદવી પડે તેવી સગવડ છે. ગૂગલના ઉપલબ્ધ પુસ્તકો અને સામયિકોને વાંચવાની આ સગવડ ગૂગલ બુક્સની વેબસાઈટના કંટાળાજનક સ્ક્રોલિંગથી છૂટકારો અપાવે છે. અહીં પુસ્તકને તેના નામ, લેખકના નામ કે પુસ્તકના આઈડી થી શોધી શકાય છે. પરંતુ પુસ્તકના કી-વર્ડથી શોધી શકવાની ગૂગલ બુક્સ વેબસાઈટની મૂળભૂત સુવિધા અહિં ઉપલબ્ધ નથી, કારણકે અહીં પુસ્તકના પાનાને પીએનજી સ્વરૂપે દર્શાવાય છે, જે આ સોફ્ટવેરની એક મોટી મર્યાદા છે.